На основу члана VII Устава Босне и Херцеговине, члана 2. став (3) тачка ц) и члана 7. став (1) тачка б) и члана 70. Закона о Централној банци Босне и Херцеговине (''Службени гласник БиХ'', бр. 1/97, 29/02, 8/03, 13/03, 14/03, 9/05, 76/06 и 32/07), Управно вијеће Централне банке Босне и Херцеговине на 6. сједници одржаној 04.06.2025. године доноси

ОДЛУКУ

о коначности поравнања у платним системима

ДИО I – УВОДНЕ ОДРЕДБЕ

Члан 1.

(Предмет)

Овом одлуком се уређују коначност поравнања у платном систему, оператери и учесници платног система, рад платног система, надзор над радом платних система, посљедице поступака због инсолвентности над учесником, мјеродавно право за права и обавезе учесника над којим проводи поступак инсолвентности, права примаоца инструмента осигурања у случају поступка због инсолвентности над даваоцем инструмента осигурања.

Члан 2.

(Дефиниције)

(1) У смислу ове одлуке поједини појмови имају сљедећа значења:

* **платни систем** је систем за пренос новчаних средстава с формалним и стандардизованим поступцима и заједничким правилима за обраду, обрачун и/или намиривање платних трансакција;
* **интероперабилни платни систем** је систем чији је оператер закључио споразум с оператером, односно оператерима једног платног система или више платних система који укључује извршавање налога за пренос између тих платних система. Споразум закључен између интероперабилних платних система не чини платни систем у смислу ове одлуке;
* **учесник платног система** је институција, централна друга уговорна страна, агент за поравнање, клириншка организација, оператер система и посредни учесник;
* **посредни учесник** је институција, централна друга уговорна страна, агент за поравнање, клириншка организација или оператер платног система који је у уговорном односу са учесником платног система у којем се извршавају налози за пренос, који омогућава посредном учеснику провођење налога за пренос преко платног система, под условом да је тај посредни учесник познат оператеру платног система;
* **оператер платног система** је субјект одговоран за рад платног система. Оператер платног система може да дјелује и као агент за поравнање, централна друга уговорна страна или клириншка организација;
* **институција (установа)** јебанка или друга кредитна институција, инвестиционо друштво,јавно тијело и јавно трговачко друштво,Централна банка Босне и Херцеговине, Европска централна банка и националне централне банке држава чланица, институција за платни промет и институција за електронски новац;
* **централна друга уговорна страна** је правно лице које посредује између других уговорних страна у уговорима којима се тргује на једном или више финансијских тржишта, те постаје купац сваком продавцу и продавац сваком купцу;
* **агент за поравнање** је субјект који институцијама и/или централним другим уговорним странама које учествују у платном систему отвара рачуне за поравнање преко којих се извршавају налози за пренос унутар платног система и зависно од случаја одобрава кредит тим учесницима у сврху поравнања;
* **клириншка организација** је субјект одговоран за израчунавање нето позиција институција, централне друге уговорне стране и/или агента за поравнање ако учествују у платном систему;
* **институција за платни промет** је правно лице које је од надлежног органа добило дозволу за пружање и обављање платних услуга у Босни и Херцеговини;
* **институција за електронски новац** је правно лице које је од надлежног органа добило дозволу за издавање електронског новца у Босни и Херцеговини;
* **инвестиционо друштво** је свако правно лице чија је редовна дјелатност пружање инвестиционих услуга трећим лицима и/или обављање инвестиционих активности на професионалној основи у смислу закона који регулише област тржишта хартија од вриједности;
* **пружалац платних услуга** је субјект овлаштен за пружање платних услуга или обављање послова платног промета у складу с прописом о платном промету или платним услугама;
* **обрачунавање** је конверзија потраживања и обавеза које резултирају из налога за пренос које учесник или учесници задају или примају од једног или више других учесника у једно нето потраживање или једну нето обавезу, с посљедицом да се потражује или дугује само нето износ;
* **рачун за поравнање** је рачун код Централне банке Босне и Херцеговине или агента за поравнање који се употребљава за евиденцију новчаних средстава те за поравнања трансакција између учесника у платном систему;
* **налог за плаћање** је инструкција платиоца или примаоца плаћања свом пружаоцу платних услуга, а којом се тражи извршење платне трансакције;
* **екстернализација** је уговорно повјеравање трећим лицима обављање оперативних активности оператера платног система које би иначе они сами обављали;
* **платна трансакција** је полагање, подизање или пренос новчаних средстава које је иницирао платилац или је иницирана у његово име и за његов рачун или ју је иницирао прималац плаћања, без обзира на то какве су обавезе из односа између платиоца и примаоца плаћања;
* **међународна платна трансакција** је платна трансакција у чијем извршавању учествују два пружаоца платних услуга од којих се један пружалац платних услуга налази у Босни и Херцеговини, а други у некој другој држави;
* **национална платна трансакција** је платна трансакција у чијем извршавању учествују платиочев пружалац платних услуга и пружалац платних услуга примаоца плаћања или само један пружалац платних услуга који се налазе у Босни и Херцеговини;
* **новчана средства** су новчанице и ковани новац, електронски новац у смислу закона којим се уређује електронски новац те друга новчана потраживања према пружаоцу платних услуга (књижни новац);
* **системски ризик** је ризик узрокован поремећајем у раду платног система или немогућношћу учесника у платном систему да испуне своје обавезе повезане с функционисањем платног система, чија је посљедица немогућност испуњења обавеза од стране других учесника у платном систему или нарушавање сигурности платног промета и финансијског система у цјелини;
* **радни дан** је период утврђен правилима рада платног система који обухвата све догађаје током једног пословног циклуса платног система укључујући поравнања током дана и ноћи.

(2) Изрази који се користе у овој одлуци, а имају имају родно значење, односе се једнако на мушки и женски род.

ДИО II - ОСНИВАЊЕ И РАД ПЛАТНИХ СИСТЕМА

**Поглавље I – Појам и услови за успостављање рада платног система**

Члан 3.

(Платни систем)

(1) Платни систем у Босни и Херцеговини је систем преко којег се извршавају налози за пренос из члана 29. ове одлуке, а који испуњава сљедеће услове:

1. има најмање три учесника, не укључујући оператера тога система, агента за поравнање, централну другу уговорну страну, клириншку организацију или посредног учесника,

б) има заједничка правила и стандардизоване поступке за извршење, обрачун, поравнање налога за пренос између учесника,

ц) правилима рада система утврђени су тренутак прихвата и тренутак неопозивости налога за пренос,

д) на систем се примјењује босанскохерцеговачко право, барем један од учесника има сједиште у Босни и Херцеговини,

е) послује у конвертибилној марки или у другој валути или у више валута које се у систему прерачунавају једна у другу.

(2) Централна банка одлучује да ли систем испуњава услове из става (1) овог члана.

Члан 4.

(Оператер платног система)

(1) Платним системом управља оператер платног система.

(2) Оператер платног система може бити:

1. Централна банка Босне и Херцеговине,

б) банка или друга кредитна институција са сједиштем у Босни и Херцеговини,

ц) институција за електронски новац са сједиштем у Босни и Херцеговини,

д) институција за платни промет са сједиштем у Босни и Херцеговини,

е) друго правно лице са сједиштем у Босни и Херцеговини као дионичарско друштво или друштво с ограниченом одговорношћу и

ф) подружница правног лица из друге државе са сједиштем у Босни и Херцеговини.

(3) Оператер платног система може обављати и друге дјелатности ако законом којим се уређују те дјелатности није одређено другачије.

Члан 5.

(Дужности оператера платног система)

(1) Оператер платног система је дужан да обезбиједи свакодневно сигурно и стабилно функционисање платног система.

(2) Оператер платног система је нарочито дужан, сразмјерно врсти, обиму и сложености послова који произлазе из правила рада платног система, да обезбиједи:

1. да платни систем има примјерен, прикладан, поуздан и задовољавајући информациони систем за обављање свих функција у складу с правилима рада платног система као и план континуитета пословања,

б) организациону структуру с добро одређеним, прегледним и досљедном хијерархијом овлаштења и одговорности, укључујући кадровску структуру,

ц) управљање ризицима којима је платни систем изложен или би могао бити изложен,

д) примјерен процес похране, надзора и праћења те ограничавање приступа осјетљивим подацима о плаћањима и

е) усклађеност платног система с међународно прихваћеним принципима за платне системе.

(3) Централна банка може прописати и друге обавезе за оператера платног система.

(4) Оператер платног система дужан је без одгађања, одмах по сазнању обавијестити учеснике платног система о значајном оперативном или безбједносном инциденту који утиче или би могао да утиче на финансијске интересе учесника платног система и о свим расположивим мјерама које учесници платног система могу предузети ради ублажавања штетних посљедица инцидента.

(5) Оператер платног система је дужан да Централној банци достави податке о учесницима и посредним учесницима и податак о свакој њиховој промјени.

Члан 6.

(Учесници у платном систему)

(1) Учесник у платном систему може бити:

1. пружалац платних услуга,

б) оператер тога платног система,

ц) други платни систем, односно оператер другог платног система из Босне и Херцеговине или друге државе,

д) друго правно лице у складу с правилима рада тог платног система, које може бити институција, централна друга уговорна страна, агент за поравнање и клириншка организација.

(2) У складу с правилима рада рада платног система, један учесник може дјеловати као централна друга уговорна страна, агент за поравнање или клириншка организација или може да обавља све те послове или само неке од њих.

(3) Учесник платног система може да учествује у платном систему посредно или непосредно, преко другог учесника.

(4) Пружаоци платних услуга са сједиштем у Босни и Херцеговини обавезни су да у што краћем року обавијесте Централну банку о сваком платном систему у којем учествују посредно или непосредно и о оператеру тог платног система без обзира на то послује ли систем на територији Босне и Херцеговине или друге државе.

Члан 7.

(Платни системи Централне банке)

(1) Централна банка успоставља платне системе у складу са Законом о Централној банци Босне и Херцеговине.

(2) Централна банка је власник, оператер и агент за поравнање платних система из става (1) овог члана и доноси правила рада за те платне системе.

Члан 8.

(Дозвола за рад платног система)

(1) Централна банка издаје дозволу за рад платног система.

(2) Изузетно од става (1) овог члана, Централна банка не издаје дозволу за рад:

1. платном систему који је дио картичне платне схеме,

б) платном систему који се састоји искључиво од једног пружаоца платних услуга и

ц) платном систему чији је Централна банка оператер, у складу с чланом 7. ове одлуке.

(3) Платни систем из става (1) овог члана не може почети с радом прије издавања дозволе за рад.

(4) Оператер платног система дужан је да обавијести Централну банку о почетку рада платног система најкасније у року од 30 дана прије почетка рада платног система и достави податке о називу и сједишту сваког учесника у платном систему.

(5) Оператер платног система из става (2) тачка а) и б) овог члана дужан је обавијестити Централну банку о намјери почетка рада платног система, најкасније 30 дана прије почетка рада платног система и доставити правила рада платног система и податке о називу и сједишту сваког учесника у платном систему.

Члан 9.

(Услови за издавање дозволе за рад платног система)

(1) Правно лице са сједиштем у Босни и Херцеговини које намјерава да управља платним системом мора да испуни све сљедеће услове:

1. да је, с обзиром на потребу за осигурањем поузданог и разборитог управљања платним системом, ималац квалификованог учешћа у оператеру платног система примјерен, што нарочито укључује добар углед и финансијско стање,

б) да чланови управе или извршни директори оператера платног система имају добар углед и одговарајуће знање и искуство за управљање платним системом, односно да код оператера платног система, који се осим управљања платним системом бави и другим дјелатностима, има одговорну особу за вођење послова у вези с управљањем платним системом и да та особа има добар углед и одговарајуће знање и искуство за управљање платним системом, а да чланови управе или извршни директори оператера платног система имају добар углед,

ц) да је информациони систем платног система примјерен, прикладан, поуздан и задовољавајући у односу на обављање свих функција предвиђених правилима рада платног система,

д) да правила рада платног система садржавају све елементе из члана 11. ове одлуке и да примјена правила рада обезбјеђује примјерену заштиту од системског ризика и других ризика повезаних с функционисањем платног система,

е) да, узимајући у обзир потребу за осигурањем поузданог и разборитог управљања платним системом, оператер платног система има успостављен ефикасан и поуздан систем управљања који укључује јасан систем управљања с добро одређеним, прегледним и досљедним линијама овлаштења и одговорностима, ефикасан поступак утврђивања, управљања, праћења и извјештавања о свим ризицима којима је платни систем изложен или би могао бити изложен те одговарајуће механизме интерних контрола који обухватају најмање функције контроле ризика, интерне ревизије и усклађености пословања с прописима и стандардима, укључујући и примјерене административне и рачуноводствене поступке, а притом су наведени систем управљања, механизам унутрашњих контрола те административни и рачуноводствени поступци примјерени, размјерни, поуздани и довољни с обзиром на природу, обим и сложеност платног система,

ф) да је способан за стабилно пословање уз примјерену организациону, техничку и кадровску структуру,

г) да платни систем испуњава све остале услове из члана 17. став 1. ове одлуке и

х) да не постоје други разлози који угрожавају или би могли да угрозе сигуран и стабилан рад платног система.

(2) Оцјена примјерености имаоца квалификованог учешћа и оцјена доброг угледа из овог члана се врши у складу с чланом 10. ове одлуке.

Члан 10.

(Оцјена примјерености и угледа имаоца квалификованог дјела)

(1) При оцјењивању примјерености имаоца квалификованог дјела у обзир се узимају сљедећи критеријуми:

1. углед имаоца квалификованог дјела,

б) финансијско стање имаоца квалификованог дјела, посебно у односу на врсту послова које обавља институција за платни промет у којој ималац има квалификовано учешће и

ц) могућност да ималац квалификованог дјела утиче на законитост пословања институције за платни промет.

(2) При оцјењивању доброг угледа у обзир се узимају сљедеће околности:

1. да ли је лице својим досадашњим професионалним радом постигло успјешне резултате,

б) да ли је лице правоснажно осуђено или је против њега покренута истрага или се против њега води кривични поступак за кривична дјела,

ц) је ли лице сарадник лица осуђеног за кривично дјело које се гони по службеној дужности и

д) је ли лице правоснажно осуђено за прекршаје предвиђене законима којима се уређује финансијско пословање, ако би то могло довести у питање законитост, сигурност, односно стабилност пружања платних услуга.

Члан 11.

(Правила рада платног система)

(1) Платни систем обавезан је да ради према правилима рада тог платног система.

(2) Правила рада платног система уређују стандардизоване поступке и заједничка правила за обраду, обрачун и/или поравнање платних трансакција између његових учесника.

(3) Правила рада платног система морају да садрже:

1. учеснике у платном систему према врсти и опис њихове улоге у платном систему,

б) услове за учешће и престанак учешћа учесника у платном систему,

ц) платне трансакције које се обрачунавају и/или поравнавају у платном систему,

д) основне принципе обрачуна и/или поравнања платних трансакција,

е) валуту, односно валуте с којима се послује у платном систему,

ф) начин и услове извршења платних трансакција, укључујући облик и садржај платних трансакција,

г) поступке информисања учесника о обрачуну и/или поравнању,

х) начин заштите података од злоупотребе и

и) тренутак прихвата и неопозивости налога за пренос.

(4) Правила рада платног система не могу се накнадно мијењати без претходне сагласности Централне банке.

(5) Оператер платног система захтјев за сагласност за измјену правила рада платног система подноси Централној банци најмање два мјесеца прије њихове измјене.

(6) Изузетно од става (5) овог члана, оператер платног система захтјев за сагласност за измјену правила рада платног система подноси у краћем року ако је измјена правила потребна због хитног повећања нивоа сигурности платног система или због другога оправданог разлога.

(7) Централна банка о правилима рада платног система одлучује у поступку издавања дозволе за рад.

Члан 12.

(Приступ платним системима)

(1) Правила рада платног система којима се уређује приступ платном систему пружаоцима платних услуга који су правна лица и који су добили дозволу надлежног органа или су уписани у регистар који води надлежни орган морају бити објективна, недискриминирајућа и сразмјерна и не могу ограничавати приступ више него што је потребно за осигурање од посебних ризика попут ризика поравнања, оперативног ризика и ризика пословања и за заштиту финансијске и оперативне стабилности платног система.

(2) Платни системи не смију у односу на пружаоце платних услуга, кориснике платних услуга или друге платне системе наметати ниједно од сљедећих ограничења:

1. ограничавајућа правила о стварном учешћу у другим платним системима,

б) правила којима се на дискриминирајући начин прави разлика међу пружаоцима платних услуга који су добили одобрење за пружање платних услуга или међу регистрованим пружаоцима платних услуга у смислу њихових права и обавеза као учесника платног система и

ц) ограничења на основу институционалног статуса.

(3) Одредбе овог члана не примјењују се на платне системе који се састоје искључиво од једног пружаоца платних услуга или од пружалаца платних услуга који припадају истој групи.

(4) Учесник платног система који је дозволио пружаоцу платних услуга, који није учесник тог платног система, могућност слања налога за плаћање преко платног система, дужан је исту могућност на објективан, размјеран и недискриминирајући начин да пружи и другом пружаоцу платних услуга који то од њега затражи.

(5) Учесник платног система дужан је да свако одбијање захтјева из става (4) овог члана детаљно образложи.

Члан 13.

(Услови за учешће институција за платни промет и институција за електронски новац у платним системима у којим се врши коначност поравнања)

(1) Институција за платни промет и институција за електронски новац која жели учествовати и која учествује у платном систему у којем се врши коначност поравнања, ради очувања стабилности, цјеловитости и интегритета платног система, мора континуирано имати успостављено и документовано сљедеће:

1. мјере заштите новчаних средстава корисника платних услуга,

б) системе управљања и механизме интерних контрола за платне услуге и/или услуге издавања електронског новца које пружа, укључујући административне и рачуноводствене поступке и поступке управљања ризицима, као и правила за коришћење услуга информационо-комуникационе технологије (ИКТ) у складу с прописима који регулишу управљање ИКТ ризицима,

ц) план за случај престанка пословања институције за платни промет и институције за електронски новац, односно престанка пружања платних услуга који мора бити прилагођен величини и пословном моделу институције за платни промет и институције за електронски новац и мора укључивати опис мјера ублажавања које ће институција за платни промет и институција за електронски новац донијети за случај престанка пружања платних услуга у сврху осигурања извршења неизвршених платних трансакција и престанка постојећих уговора.

(2) Мјере заштите новчаних средстава корисника платних услуга из става (1) тачке а) су:

1. ако новчана средства корисника платних услуга штити држањем на посебном рачуну код банака или улагањем у сигурне, ликвидне и нискоризичне облике имовине на начин који је одредио надлежни орган те институције за платни промет и институције за електронски новац и то, зависно од случаја:
2. политике инвестирања којом се обезбјеђује да су одабрани облици имовине ликвидни, сигурни и ниског ризика,
3. број и функције лица која имају приступ рачуну заштићених новчаних средстава,
4. поступке управљања и усклађивања којим се обезбјеђује да су новчана средства корисника платних услуга заштићена од потраживања осталих вјеровника институције за платни промет и институције за електронски новац нарочито у случају отварања поступка због инсолвентности над институцијом за платни промет и институцијом за електронски новац у смислу одредаба о коначности поравнања у платним системима,
5. уговор или нацрт уговора с банком и
6. изричиту изјаву институције за платни промет и институције за електронски новац о усклађености с одредбама прописа о платном промету или платним услугама везано за заштиту новчаних средстава корисника платних услуга.

б) ако институција за платни промет и институција за електронски новац новчана средства корисника платних услуга штити полицом осигурања друштва за осигурање или успоредивом гаранцијом друштва за осигурање или банке, мора имати успостављене и документоване сљедеће мјере:

1. потврду да је полицу осигурања или упоредиву гаранцију друштва за осигурање или банке дао субјект који није дио исте групе којој припада институција за платни промет и институција за електронски новац,
2. детаљан поступак усклађивања којим се обезбјеђује да је полица осигурања или упоредива гаранција у сваком тренутку довољна за испуњење обавезе институције за платни промет и институције за електронски новац на заштиту новчаних средстава,
3. трајање и услове обнављања покрића и
4. примјерак уговора или нацрта уговора о осигурању или упоредивој гаранцији.

(3) У системе управљања и механизме интерних контрола за платне услуге и/или услуге издавања електронског новца које пружа, укључујући административне и рачуноводствене поступке те поступке управљања ризицима из става (1) тачке б) спада:

1. мапирање ризика које је утврдила институција за платни промет и институција за електронски новац, укључујући врсту ризика и поступке које је институција за платни промет и институција за електронски новац успоставила или ће успоставити да би процијенила и спријечила такве ризике,

б) различите поступке за проведбу привремених и сталних контрола, укључујући опис учесталости и додијељених људских ресурса,

ц) рачуноводствене поступке у сврху вођења евиденције и извјештавања институције за платни промет и институције за електронски новац о својим финансијским информацијама,

д) идентитет особе или особа одговорних за функције интерне контроле, укључујући за повремене и сталне контроле те контроле усклађености, као и њихов ЦВ,

е) идентитет сваке особе која обавља ревизију која није законска ревизија у смислу закона којим се уређује ревизија,

ф) састав управљачког органа и ако је примјењиво, надзорног органа или одбора,

г) начин на који се надзиру и контролишу екстернализиране функције ради спречавања нарушавања квалитета интерних контрола институције за платни промет и институције за електронски новац,

х) начин на који се у оквиру интерних контрола институције за платни промет и институције за електронски новац надзиру и контролишу подружнице и

и) управљање групом, ако је институција за платни промет и институција за електронски новац друштво кћи регулисаног субјекта из друге државе.

(4) Мјере из става (2) тачке б) овог члана морају доказати да су поступци управљања, механизми интерних контрола и поступци за коришћење ИКТ услуга пропорционални, примјерени, поуздани и довољни.

(5) Институција за платни промет и институција за електронски новац којој је надлежни орган издао дозволу за пружање платних услуга или издавање електронског новца, смије учествовати у платном систему на који се примјењују одредбе о коначности поравнања у платном систему само ако добије потврду Централне банке да су испуњени услови из става (1), (2) и (3) овог члана и достави је оператеру платног система.

(6) Институција за платни промет и институција за електронски новац из става (5) овог члана, уз захтјев за издавање потврде о испуњавању услова из става (1) овог члана, подноси Централној банци и писану самопроцјену испуњавања тих услова, као и документацију којом се испуњавање појединог услова доказује, а коју није већ претходно доставила у сврху издавања одобрења, извјештавања или надзора.

(7) Централна банка одлучује о захтјеву за издавање потврде из става (6) овог члана у року од три мјесеца од дана подношења уредног захтјева.

(8) Централна банка рјешењем одбија захтјев за издавање потврде из става (6) овог чланка ако на основу достављених докумената и информација којима располаже утврди да институција за платни промет или институција за електронски новац не испуњава услове из става (1) овог члана.

(9) Одредбе ставова од (6) до (8) овог члана примјењују се на одговарајући начин и кад институција за платни промет или институција за електронски новац, која је већ учесник у платном систему на који се примјењује одредбе о коначности поравнања у платним системима на захтјев оператера или у складу с правилима рада тог платног система поднесе захтјев Централној банци за издавање потврде којом се утврђује да та институција за платни промет или институција за електронски новац и даље испуњава услове из става (1), (2) и (3) овог члана.

(10) Потврда коју Централна банка издаје у складу с одредбама овог члана има својство потврде о чињеницама о којима јавноправни орган не води службену евиденцију у смислу закона којим се уређује општи управни поступак.

Члан 14.

(Екстернализација)

(1) Оператер платног система може екстернализирати оперативне или друге активности повезане с радом платног система. О намјераваној екстернализацији дужан је, прије склапања уговора с пружаоцем услуга екстернализације, претходно да затражи сагласност Централне банке.

(2) Оператер платног система дужан је да обезбиједи да намјеравана екстернализација испуњава сљедеће услове:

1. да не мијења однос и обавезе оператера платног система према учесницима у платном систему,

б) да не доводи у питање усклађеност рада платног система с правилима рада и с одредбама ове одлуке и

ц) да не нарушава могућност обављања надзора од стране Централне банке.

(3) Оператер платног система одговара за штету коју проузрокује пружалац услуга екстернализације у вези с пружањем екстернализиране активности.

(4) Оператер платног система дужан је да обезбиједи да Централна банка може обавити непосредни надзор на локацији пружања услуга, односно код пружаоца услуга екстернализације и обезбиједи приступ документацији и подацима који су повезани с екстернализацијом, а у посједу су пружаоца услуга екстернализације.

**Поглавље II - Поступак издавања дозволе за рад платног система**

Члан 15.

(Правила поступка)

У поступцима пред Централном банком, уколико друкчије није прописано овом одлуком, примјењује се Закон о управном поступку Босне и Херцеговине.

Члан 16.

(Покретање поступка)

Правно лице са сједиштем у Босни и Херцеговини које намјерава да успостави платни систем подноси захтјев Централној банци којим покреће поступак издавања дозволе за рад платног система.

Члан 17.

(Захтјев за издавање одобрења за рад платног система)

(1) Уз захтјев из члана 16. ове одлуке потребно је приложити сљедеће:

1. статут, изјаву о оснивању, односно друштвени уговор подносиоца захтјева,

б) правила рада платног система из члана 11. став (3) ове одлуке,

ц) ако је примјењиво, финансијске извјештаје за посљедње три пословне године,

д) пословни план, укључујући израчун пројекције финансијских извјештаја за сљедеће три пословне године којима се показује способност за стабилно пословање уз примјерену организациону, техничку и кадровску структуру,

е) опис система управљања подносиоца захтјева и механизама интерних контрола, укључујући административне и рачуноводствене поступке и поступке управљања ризицима из којих је видљиво да су наведени системи управљања, механизми и поступци контрола сразмјерни, примјерени, поуздани и довољни,

ф) опис поступака успостављених за праћење, рјешавање и поступање након сигурносних инцидената или приговора учесника платног система повезаних са сигурношћу, укључујући механизам за извјештавање о инцидентима који треба узети у обзир обавезу извјештавања из члана 44. ове одлуке,

г) процјену подносиоца захтјева о усклађености платног система с међународно прихваћеним начелима за платне системе,

х) опис процеса успостављеног за похрану, надзор, праћење и ограничавање приступа осјетљивим подацима о плаћањима,

и) опис поступака одржавања континуитета пословања, укључујући јасну идентификацију критичних активности, дјелотворне планове за кризне ситуације и поступак редовног тестирања и преиспитивања примјерености и ефикасности тих планова,

ј) политику сигурности, детаљну процјену ризика којима би платни систем могао бити изложен, опис контрола сигурности и мјера за управљање ризицима које су предузете за примјерену заштиту учесника платног система и самог платног система од утврђених ризика. Контроле сигурности и мјере за управљање ризицима морају показати како се њима обезбјеђује висок ниво техничке сигурности и заштита података, укључујући софтвер и ИТ системе платног система или особе којима је подносилац захтјева екстернализирао своје активности или дио активности,

к) опис информационог система којим подносилац захтјева доказује да је наведени информациони систем примјерен, прикладан, поуздан и задовољавајући у односу на обављање свих функција предвиђених правилима рада платног система,

л) опис организационе, техничке и кадровске структуре, укључујући структуру подносиоца захтјева у вези с управљањем платним системом, а према потреби опис уговорног односа између подносиоца захтјева и особе којој екстернализира одређене активности у вези с управљањем платним системом те опис учешћа у домаћем или међународном платном систему и опис повезивања платног система с другим платним системом,

м) идентитет за лица која су, непосредно или посредно, имаоци квалификованог учешћа у подносиоцу захтјева, износ њихових учешћа и доказ о њиховој прихватљивости, узимајући у обзир потребу обезбјеђивања доброг и разборитог управљања платним системом,

н) идентитет за сваког члана управе подносиоца захтјева или сваког извршног директора подносиоца захтјева који има управни одбор и доказе да имају добар углед и одговарајуће знање и искуство у управљању платним системом,

о) ако подносилац захтјева обавља и друге дјелатности осим намјераваног управљања платним системом, ако је примјењиво, идентитет особа одговорних за вођење послова у вези с управљањем платним системом, доказе да имају добар углед и одговарајуће знање и искуство у управљању платним системом и идентитет за сваког члана управе подносиоца захтјева или свакога извршног директора подносиоца захтјева који има управни одбор и доказе да имају добар углед,

п) податке о томе јесу ли лица из тачака м), н) и о) овог става правоснажно осуђена за неко од кривичних дјела која се гоне по службеној дужности или за неки од прекршаја, а ако јесу, за која кривична дјела и које прекршаје и кад је наступила правоснажност пресуде,

р) назив овлаштеног ревизора, односно ревизорског друштва, ако се подносилац захтјева користи његовим услугама,

с) попис повезаних лица која су с подносиоцем захтјева уско повезана у складу с ентитетским законима о банкама и

т) назив и сједиште учесника у платном систему који су подносиоцу захтјева познати при подношењу захтјева.

(2) Податком из става (1) тачка п) овог члана сматра се податак из кривичне, односно прекршајне евиденције надлежног органа.

(3) Осим информација и документације из става (1) овог члана подносилац захтјева доставља и информације и документацију које током поступка затражи Централна банка у сврху појашњења које оцијени потребним за одлучивање о издавању дозволе за рад платног система.

(4) Током поступка подносилац захтјева дужан је да, без одгађања, обавијести Централну банку о свим измјенама у односу на информације и документацију достављене према ставовима (1) и (3) овог члана.

(5) Уз захтјев за издавање дозволе за рад платног система подносилац захтјева доставља доказ да је платио накнаду Централној банци за обраду захтјева.

Члан 18.

(Допуна захтјева)

(1) Ако сматра да захтјевом из члана 17. Одлуке није достављена сва потребна документација или информације, Централна банка ће тражити допуну захтјева у року назначеном у захтјеву.

(2) У случају из става (1) овог члана рок за израду рјешења по потпуном захтјеву почиње тећи достављањем уредне допуне захтјева.

Члан 19.

(Одлучивање о захтјеву)

(1) О захтјеву одлучује гувернер који у поступку издавања дозволе за рад платног система може донијети:

1. рјешење којим издаје дозволу за рад платног система или

б) рјешење којим одбија захтјев за издавање дозволе за рад платног система.

(2) Рјешење из става (1) тачка а) овог члана може бити укинуто или поништено у складу с члановима 22. и 23. ове одлуке.

(3) Рјешења из става (1) овог члана се достављају подносиоцу захтјева у року од три мјесеца од дана подношења потпуног захтјева.

(4) Рјешење којим се издаје дозвола рад платног система или рјешење којима се укида или поништава одобрење за рад платног система се објављују у "Службеном гласнику БиХ", службеним листовима ентитета и Брчко дистрикта БиХ и интернет страници Централне банке.

Члан 20.

(Издавање дозволе за рад платног система)

(1) Гувернер доноси рјешење којим се издаје дозвола за рад платног система ако на основу захтјева и достављених информација из члана 17. ове одлуке и информација којима располаже оцијени да су испуњени сви услови из члана 9. одлуке.

(2) Централна банка може прије доношења рјешења о издавању дозволе за рад платног система да затражи мишљење других надлежних органа о околностима важним за одлучивање о поднесеном захтјеву.

(3) Сви органи су обавезни на захтјев Централне банке доставити тражене податке за поступак издавања дозволе за рад платног система.

Члан 21.

(Одбијање захтјева за издавање дозволе за рад платног система)

Гувернер рјешењем одбија захтјев за издавање дозволе за рад платног система ако оцијени да нису испуњени сви услови из члана 9. ове одлуке.

Члан 22.

(Укидање рјешења којим се одобрава рад платног система)

(1) Централна банка укинуће рјешење којим се издаје дозвола за рад платног система ако:

1. платни систем не започне с радом у року од 12 мјесеци од дана доношења тог рјешења,

б) оператер платног система Централној банци у писаном облику достави обавијест о престанку рада платног система,

ц) платни систем престане с радом дуже од шест мјесеци непрекидно или

д) је оператер добио дозволу за рад платног система на основу неистините или нетачне документације или података важних за управљање платним системом.

(2) Централна банка може укинути рјешење којим се издаје дозвола за рад платног система ако:

1. би наставак рада платног система могао да угрози стабилност платног промета,

б) више нису испуњени услови на основу којих је дата дозвола за рад платног система,

ц) оператер платног система на било који начин онемогућава обављање надзора над радом платног система или

д) оператер платног система не извршава надзорне мјере које је наложила Централна банка.

(3) Централна банка доставиће без одгађања оператеру платног система рјешење о укидању рјешења којим се издаје дозвола за рад платног система.

Члан 23.

(Престанак важења рјешења којим се издаје дозвола за рад платног система)

Рјешење којим се издаје дозвола за рад платног система престаје да важи:

1. даном одузимања дозволе за рад,

б) добровољним престанком рада оператера,

ц) даном доношења одлуке о ликвидацији оператера платног система,

д) даном доношења одлуке о отварању стечајног поступка над оператером платног система,

е) даном брисања оператера платног система из судског регистра у случају статусних промјена или

ф) даном извршности рјешења о укидању рјешења којим се одобрава рад платног система оператера платног система или даном који је одређен у том рјешењу, зависно од случаја.

Члан 24.

(Судска заштита)

(1) Рјешења Централне банке која се доносе на основу ове одлуке морају бити у писаном облику и образложена.

(2) Против рјешења из става (1) овог члана жалба није допуштена, али се може покренути управни спор.

Члан 25.

(Накнада за обраду захтјева)

Управни одбор Централне банке ће посебном одлуком прописати накнаду за обраду захтјева за издавање дозволе за рад платног система.

Члан 26.

(Одговорност за штету)

Службеници Централне банке или било које лице које је овластила Централна банка не одговарају за штету која настане при обављању дужности у оквиру ове одлуке и прописа донесених на основу Одлуке, осим ако се докаже да су одређену радњу учинили или пропустили учинити намјерно или крајњом непажњом.

Члан 27.

(Тајност података)

(1) Централна банка и други органи власти, оператери и учесници у платном систему дужни су да чувају тајност свих података које су сазнали обављајући своју надлежност или задатке на основу ове одлуке и не смију их открити другим лицима.

(2) Изузетно од става (1) овог члана, давање сљедећих података не представља повреду чувања тајности:

1. давање података у агрегатном облику из којих није могуће утврдити личне или пословне податке,

б) давање података у случајевима и на начин предвиђен овом одлуком,

ц) достављање података за потребе вођења кривичног поступка или поступка који му претходи, ако то писаним путем затражи или наложи надлежни суд или други надлежни орган овлаштен за истражне радње за потребе кривичног поступка,

д) размјењивање података у складу с другим законима и

е) размјењивање података у складу с међународним правом или међународним споразумом у којем се Босна и Херцеговина обавезала на размјену података.

(3) Обавеза чувања тајности података односи се и на сва физичка лица која у било којем својству раде или су радила у надлежним органима или правним лицима из става (1) овог члана, на ревизоре и стручна лица која обављају или су обављали послове по налогу тог надлежног органа или правног лица.

(4) Сва правна лица, органи и њихови запосленици, који су на основу става (2) овог члана примили податке, дужни су њима се користити искључиво у сврху за коју су дати и не смију их саопштити или учинити доступнима трећим лицима, осим у случајевима прописаним законом.

ДИО III - КОНАЧНОСТ ПОРАВНАЊА У ПЛАТНОМ СИСТЕМУ

Члан 28.

(Појам коначности поравнања)

Коначност поравнања у платном систему настаје када се изврши задужење и одобрење рачуна учесника тог платног система које се више не може опозвати, пребити или поништити.

Члан 29.

(Налог за пренос)

Налог за пренос је свака инструкција учесника да се примаоцу стави на располагање одређени износ новчаних средстава евидентирањем на рачунима банака, Централне банке, агента за поравнање или свака инструкција која доводи до преузимања или подмирења обавезе плаћања у складу с утврђеним правилима рада платног система.

Члан 30.

(Прихват и неопозивост налога за пренос)

(1) Правилима рада сваког платног система уређује се тренутак у којем се налог за пренос, било да га је задао учесник платног система било да је задан преко треће стране, сматра прихваћеним у платном систему.

(2) Тренутак неопозивости налога за пренос означава тренутак, прописан правилима рада система, од којега ни учесник у платном систему ни трећа страна не могу опозвати налог за пренос.

(3) Правила рада платног система који је интероперабилан с другим платним системима, морају у односу на тренутак прихвата у платном систему и тренутак неопозивости бити у највећој могућој мјери усклађена с правилима рада свих других интероперабилних платних система. На тренутак прихвата у платном систему и тренутак неопозивости који су уређени правилима рада тог платног система не утичу правила рада свих других међусобно интероперабилних платних система, осим ако то није изричито прописано правилима рада свих међусобно интероперабилних платних система.

Члан 31.

(Поступак инсолвентности над учесником у платном систему)

(1) Тренутак отварања поступка због инсолвентности над учесником јест тренутак (датум, сат и минута) доношења релевантне одлуке суда или другога надлежног органа Босне и Херцеговине.

(2) Отварање поступка због инсолвентности над учесником нема ретроактивно дејство на права и обавезе учесника у платном систему које произлазе из његовог учешћа или су у вези с његовим учешћем у платном систему прије тренутка отварања поступка због инсолвентности, нити на права и обавезе учесника у интероперабилном платном систему или оператера интероперабилног платног система који није учесник.

Члан 32.

(Налози за пренос и обрачунавање у случају отварања поступка због инсолвентности над учесником)

(1) У случају отварања поступка због инсолвентности над учесником у платном систему или у другом интероперабилном платном систему или над оператером интероперабилног платног система који није учесник, налози за пренос и обрачунавање ваљани су и обавезујући за треће особе ако су налози за пренос прихваћени у платном систему у складу с правилима рада платног система прије тренутка отварања поступка због инсолвентности.

(2) Изузетно од става (1) овог члана, налози за пренос који су прихваћени у платни систем након тренутка отварања поступка због инсолвентности над учесником и проведени у оквиру радног дана утврђеног правилима рада платног система током којега је такав поступак отворен, ваљани су и обавезујући за трећа лица само ако оператер платног система може да докаже да у вријеме када су ти налози за пренос постали неопозиви није знао нити морао знати за отварање тог поступка.

(3) Ништавост или рушљивост трансакција и уговора закључених прије тренутка отварања поступка због инсолвентности неће имати за посљедицу неваљаност проведеног обрачунавања.

(4) У случају отварања поступка због инсолвентности над учесником или оператером другог интероперабилног платног система расположива новчана средства на рачуну за поравнање тог учесника могу се искористити за испуњење његових обавеза у платном систему или другом интероперабилном платном систему на радни дан кад је поступак отворен. У случају отварања поступка због инсолвентности над учесником допуштено је учеснику унутар платног система на радни дан кад је поступак отворен одобрити кредит на основу расположивог инструмента осигурања у сврху испуњења обавеза тог учесника у платном систему или интероперабилном платном систему.

Члан 33.

(Обавјештавање о поступку због инсолвентности над учесником)

(1) Суд или други надлежни орган без одгађања обавјештава Централну банку о отварању поступка због инсолвентности над учесником.

(2) Централна банка без одгађања обавјештење из става (1) овог члана просљеђују оператеру платног система на чијег се учесника обавијест односи.

(3) Обавијест о отварању поступка због инсолвентности учесника примљену од надлежног органа друге државе Централна банка просљеђују без одгађања оператеру система на чијег се учесника обавијест односи.

Члан 34.

(Мјеродовно право у случају инсловентности учесника)

У случају отварања поступка због инсолвентности над учесником над којим се поступак због инсолвентности проводи према домаћем праву, а који учествује у систему на који се примјењује право друге државе, на права и обавезе које произлазе из учешћа или су у вези са учешћем тог учесника у том платном систему примјењује се право државе надлежно за платни систем.

Члан 35.

(Права примаоца инструмента осигурања у случају поступка због инсолвентности над

даваоцем инструмента осигурања)

Отварање поступка због инсолвентности над учесником у платном систему или учесником у интероперабилном систему, над оператером интероперабилног система који није учесник у том систему или над другим даваоцем инструмента осигурања не утиче на остваривање права других учесника или оператера система да се намире из средстава осигурања која су дата у вези са учешћем у том платном систему или интероперабилном систему.

Члан 36.

(Мјеродавно право у случају инструмената осигурања)

Кад су финансијски инструменти или права на финансијске инструменте дати као инструмент осигурања учесницима, оператерима, а њихова права на финансијске инструменте или права било којих других лица која предузимају радње за њихов рачун законито су уписана у регистру, на рачуну или у централном депозиторијуму, на права тих субјеката примјењује се право државе у којој се налази регистар, рачун или централни депозиторијум.

Члан 37.

(Регистар платних система)

(1) Централна банка води евиденцију платних система у Босни и Херцеговини и објављује их на својој интернет сраници.

(2) Евиденција платних система мора да садржи сљедеће податке:

1. назив платног система

б) назив и сједиште оператера платног система и

ц) списак учесника у платном систему

(3) У регистар платних система уписују се и платни системи за које није потребна дозвола за рад Централне банке.

(4) Централна банка може детаљније уредити обим и садржај евиденције платних система.

ДИО IV - НАДЗОР НАД ПЛАТНИМ СИСТЕМИМА

Члан 38.

(Обављање надзора)

(1) Централна банка обавља надзор над платним системима којима је издала дозволу за рад и на платним системима које је она успоставила.

(2) Надзор из става (1) овог члана је провјера послује ли платни систем у складу с одредбама ове одлуке, функционише ли сигурно и стабилно и је ли му обезбијеђен приступ на начин прописан чланом 12. Одлуке.

(3) У сврху обављања надзора над платним системима Централна банка може да доноси принципе, препоруке и смјернице за њихов рад.

(4) При обављању надзора над платним системима Централна банка обавља надзор над оператером платног система у дијелу његовог пословања који се односи на управљање платним системом.

Члан 39.

(Начин обављања надзора над оператером)

(1) Централна банка обавља надзор над радом платног система и оператером тог платног система на начин прописан овом одлуком.

(2) Централна банка обавља надзор над оператером платног система:

1. прикупљањем и анализом извјештаја које су према одредбама ове одлуке оператери обавезни достављати Централној банци, анализом информација које Централној банци доставе други надлежни органи у Босни и Херцеговини и друга страна надлежна тијела и праћењем добијених резултата пословања (off side надзор),

б) вршењем непосредног надзора над пословањем оператера и њихових подружница и пружаоца услуге екстернализације (on site надзор) и

ц) налагањем надзорних мјера.

(3) При утврђивању методологије, учесталости и интензитета надзора над платним системима, Централна банка се руководи обимом и сложеношћу пословања платних система у односу на врсте учесника, платне трансакције које се обрачунавају/поравнавају и ризичност пословања платних система, нарочито водећи рачуна о системском ризику.

(4) Надзор из става (2) тачке а) и б) овог члана обављају овлаштени службеници Централне банке или друго стручно оспособљено лице на основу посебног овлаштења Централне банке.

Члан 40.

(Непосредан надзор)

(1) Централна банка обавезна је да најкасније осам дана прије почетка непосредног надзора оператеру достави обавијест о непосредном надзору, која садржи предмет непосредног надзора, информацију шта је оператер дужан да припреми овлаштеним лицима из члана 39. став (4) Одлуке, за потребе обављања непосредног налога.

(2) Изузетак од става (1) овог члана је када овлаштено лице може доставити обавијест о непосредном надзору најкасније уочи почетка обављања непосредног надзора.

(3) Оператер платног система обавезан је овлаштеним лицима омогућити обављање непосредног надзора и обезбиједити одговарајуће услове за неометано обављање надзора, а нарочито:

1. на захтјев овлаштеног лица, омогућити да обави непосредни надзор у сједишту оператера и на осталим мјестима на којима оператер обавља послове у вези са управљањем платног система,

б) на захтјев овлаштеног лица, уручити рачунарске исписе, копију пословних књига, пословну документацију, административне или пословне евиденције у папирном или електронском облику,

ц) овлаштеном лицу обезбиједити стандардни приступ (interface) платном систему и управљање базом података којима се користи, у сврху провођења надзора потпомогнутим компјутерским програмима.

(4) Овлаштено лице непосредни надзор обавља у току радног времена оператера и подружнице а изузетно, ако је потребно због обима и природе надзора, и ван радног времана.

Члан 41.

(Записник о обављеном надзору)

(1) Након обављеног надзора над радом оператера саставља се записник о обављеном надзору.

(2) Изузетно од става (1) овог члана, ако се надзор обавља на основу члана 39. став (2) тачка а) Одлуке, а надзором нису утврђене незаконитости и недостаци у раду оператера који захтијевају изрицање надзорних мјера, записник се не саставља.

Члан 42.

(Надзорне мјере)

Централна банка може рјешењем да наложи оператеру платног система надзорне мјере ради благовременог предузимања активности за унапређење сигурности и стабилности функционисања платног система и отклањања утврђених незаконитости.

Члан 43.

(Рјешење о надзорним мјерама)

(1) Централна банка може рјешењем да наложи оператеру надзорне мјере ако при обављању надзора утврди:

1. да је оператер својим радњама или пропуштањем одређених радњи поступио противно закону или другим прописима,

б) слабости или недостатке у раду оператера које немају значење кршења прописа или

ц) да је потребно да оператер предузме радње и поступке за побољшање пословања.

(2) Рјешењем из става (1) овог члана Централна банка одредиће оператеру рок за извршење мјера наложених рјешењем.

(3) Оператер може, најкасније 15 дана прије истека рока из става (2) овог члана, образложеним захтјевом да затражи продужење рока о којем ће Централна банка одлучити најкасније до истека рока утврђеног рјешењем.

Члан 44.

(Извјештавање Централне банке)

(1) Оператер платног система дужан је без одгађања да обавијести Централну банку:

1. о свим чињеницама које се уписују у судски регистар, о свакој поднесеној пријави података у судски регистар и о сваком извршеном упису промјене података у судском регистру,

б) о свакој најављеној или извршеној промјени квалификованог имаоца за коју је управа, односно извршни директор знао или морао знати,

ц) о свакој планираној промјени члана управе, односно извршног директора, односно ако се оператер платног система осим управљањем платним системом бави и другим дјелатностима, о свим промјенама особа које су одговорне за управљање платним системом,

д) о свакој промјени података о учесницима у платном систему и о подацима у вези с укључењем нових учесника или престанком учешћа досадашњих учесника у том платном систему,

е) о сваком значајном оперативном или сигурносном инциденту,

ф) о намјери престанка обављања дјелатности управљања платним системом као и о наступу околности за укидање рјешења којим се издаје дозвола за рад платног система из члана 22. ове одлуке и за престанак важења дозволе за рад из члана 23. ове одлуке и

г) о свим осталим промјенама које су повезане с условима рада платног система који су прописани овом одлуком и/или којима се мијењају чињенице на основу којих Централна банка издала дозволу за рад платног система.

(2) Оператер платног система дужан је на захтјев Централне банке да достави податке о

платним трансакцијама извршенима преко платног система.

(3) Оператер платног система дужан је на захтјев Централне банке да достави извјештаје, информације и податке о свим питањима повезаним с провођењем надзора или извршавањем осталих задатака из надлежности Централне банке, укључујући и процјену усклађености платног система с међународно прихваћеним принципима за платне системе.

Члан 45.  
(Извјештавање о извршењу рјешења)

(1) Рјешењем о налагању надзорних мјера Централна банка може да наложи оператеру да у одређеном року извијести Централну банку о извршењу наложених мјера.

(2) Оператер је дужан у року из става (1) овог члана извијестити Централну банку о извршењу мјера и о томе приложити доказе.

(3) Ако Централна бака утврди да наложене мјере нису извршене или нису извршене у року и на начин како је то наложила рјешењем, може да наложи нову надзорну мјеру.

Члан 46.

(Врсте надзорних мјера)

(1) Централна банка може надзорним мјерама да:

1. привремено забрани управљање платним системом,

б) наложи испуњавање услова на основу којих је оператер добио дозволу за рад платног система,

ц) наложи радњу, пропуштање или трпљење у сврху побољшања сигурности и стабилности пословања оператера и отклањања утврђених незаконитости и неправилности.

(2) Централна банка може да наложи оснивање одвојеног друштва за управљење платним системом ако оператер истовремено обавља више дјелатности које нису уско повезане с платним услугама и платним системом, а које нарушавају или би могле да наруше финансијску стабилност оператера или отежају обављање надзора.

Члан 47.

(Сарадња с надлежним органима и размјена информација)

(1) У обављању надзора над платним системима Централна банка сарађује с другим надлежним органима у Босни и Херцеговини и с надлежним органима других држава.

(2) Сви органи у Босни и Херцеговини су дужни у складу са ставом (1) овог члана, на захтјев Централне банке да доставе потребне податке или информације.

ДИО V- ПРЕЛАЗНЕ И ЗАВРШНЕ ОДРЕДБЕ

Члан 48.

(Доношење аката)

Гувернер Централне банке може донијети пропис којим детаљно регулише поједине одредбе ове одлуке.

Члан 49.

(Усклађивање прописа)

(1) У року од шест мјесеци од дана почетка примјене ове одлуке, сви прописи Централне банке из области платних система и надзора над платним системима ће се ускладити с овом одлуком.

(2) У случају да су одредбе неког од важећих прописа из става (1) овог члана супротне одребама ове одлуке, примјењују се одредбе ове одлуке.

Члан 50.

(Ступање на снагу )

(1) Ова одлука ступа на снагу осмог дана од дана објављивања у “Службеном гласнику БиХ“.

(2) Ова одлука се објављује и у “Службеним новинама Федерације БиХ”, “Службеном гласнику Републике Српске” и “Службеном гласнику Брчко дистрикта БиХ”.

**Предсједавајућа**

Број: UV-122-02-1-1177-3/25 **Управног одбора Централне банке**

Сарајево, 26.06.2025. године **Босне и Херцеговине**

**ГУВЕРНЕРКА**

**др Јасмина Селимовић**